Ш Е Ш І М

ҚАЗАҚСТАН РЕСПУБЛИКАСЫ АТЫНАН

09 қаңтар 2015 жыл Қызылорда қаласы

Қызылорда қалалық сотының құрамында төрағалық етуші судья Э.Т.Ахметова, хатшылықта Ж.Байменова, талап қоюшы Н.Жүсіповтің және онңы сенімхат бойынша өкілі А.Хусаиновтың, жауапкерлер К.Тайгараеваның, А.Жолдасбековтың қатысуларымен, Қызылорда қалалық сотының сот мәжіліс залында, өзінің ашық сот отырысында талап қоюшы Жүсіпов Нұрбол Балтабайұлының жауапкерлер Тайгараева Кунсулу Кудайбергеновнаға және Жолдасбеков Азамат Ерболатұлына сату-сатып алу шарты жасалған деп тану, жол көлік оқиғасымен келтірілген залалды өндіру туралы азаматтық ісін қарап,

АНЫҚТАҒАНЫ:

Талап қоюшы Н.Жүсіпов жауапкер Тайгараева Кунсулу Кудайбергеновнаға сату-сатып алу шарты жасалған деп тануды және жауапкер Жолдасбеков Азамат Ерболатұлына жол көлік оқиғасымен келтірілген залалды өндіруді сұрап сотқа арызданған. Талапкер Н.Жүсіпов талаптың жауапкер А.Жолдасбековтен жол көлік оқиғасымен келтірілген залалды өндіру туралы бөлігін қараусыз қалдыруды сұрап, соттың 09.01.2014 жылғы ұйғарымымен қараусыз қалдырылған.

Сот отырысында талапкер Н.Жүсіповтың сенімхат бойынша өкілі А.Хусаинов, талапты қуаттап, 16 қараша 2012 жылы Н.Жүсіпов пен жауапкер К.Тайгараева арасында 1992 жылы шыққан «Mercedes-Benz 190» маркалы мемлекеттік белгісі N 479 LVM (шанақ нөмірі №WDB2010241F818173) автокөлігін сату-сатып алу келісім шарты болған деп тануды сұрады.

Сот отырысында жауапкер К.Тайгараева, талапты толығынан мойындайтынын, 1992 жылы шыққан «Mercedes-Benz 190» маркалы мемлекеттік белгісі N 479 LVM (шанақ нөмірі №WDB2010241F818173) 16 қараша 2012 жылы Жүсіпов Нұрболға сатқанын көрсетті.

Іс құжаттарын зерттеп, тараптардың түсініктерін тыңдап, келесідей қорытындыға келеді.

ҚР АІЖК-нің 15-бабында, тараптар азаматтық сот ісін жүргізу барысында өз айқындамасын таңдап алады, оны қорғау әдісі мен амалдарын дербес және соттан, басқа органдар мен адамдардан тәуелсіз түрде таңдап алады. Сот істің нақты мән-жайын анықтау мақсатында өз бастамасымен айғақтар жинаудан босатылған, алайда тараптың дәлелді өтініші бойынша оған осы Кодексте көзделген тәртіппен қажетті материалдарды алуға жәрдемдеседі деп көрсетілген.

Ал ҚР АІЖК-нің 65-бабына сәйкес, әр тарап өзінің талаптарының және қарсылықтарының негізі ретінде сілтеме жасайтын мән-жайларды дәлелдеуі тиіс.

ҚР АІЖК-нің 218-бабының 2-бөлігіне сәйкес, сот шешімді сот отырысында зерттелген дәлелдемелерге ғана негіздейді.

Сот отырысы және іс құжаттарын зерделеу барысында анықталғаны:

Тарап қоюшы арасындағы жасалған мәміле жауапкер К.Тайгараеваның талап қоюшы Н.Жүсіповтің атына берілген 16 қараша 2012 жылғы автокөлікті жүргізуге, сатуға және тіркеуден шығаруға берген сенімхатымен бекітіледі және бұл жауапкер К.Тайгараевамен жоққа шығарылмады.

ҚР АК-нің 235-бабының 2-тармағына сәйкес меншiк иесi бар мүлiкке меншiк құқығына басқа адам сатып алу-сату, айырбастау, сыйға тарту немесе осы мүлiктi иелiктен айыру туралы өзге мәмiленiң негiзiнде ие болуы мүмкiн.

Осы Кодекстің 406-бабының 1-тармағына сәйкес сатып алу-сату шарты бойынша бiр тарап (сатушы) мүлiктi (тауарды) екiншi тараптың (сатып алушының) меншiгiне, шаруашылық жүргiзуiне немесе жедел басқаруына беруге мiндеттенедi, ал сатып алушы бұл мүлiктi (тауарды) қабылдауға және ол үшiн белгiлi бiр ақша сомасын (бағасын) төлеуге мiндеттенедi.

Талап қоюшы Н.Жүсіпов пен жауапкер К.Тайгараеваның арасында осы сату-сатып алу мәмілесінің негізін құрайтын әрекеттер жасалған.

ҚР АК-нің 188-бабына сәйкес меншік құқығы дегеніміз субъектінің заң құжаттары арқылы танылған және қорғалатын өзіне тиесілі мүлікті өз қалауынша иелену, пайдалану және билік ету құқығы.

Талап қоюшы Н.Жүсіпов 16.11.2012 жылы автокөлікті жауапкер К.Тайгараевадан сатып алғаннан кейін жоғарыда көрсетілген меншік иесі ретінде құқықтарының негізінде иемденіп келген.

Қазақстан Республикасы Жоғарғы Сотының «Заңдық маңызы бар фактілерді анықтау туралы істер бойынша сот практикасы туралы» нормативтік Қаулысының 8-тармағында автокөлікті немесе басқа мүліктерді мәміле бойынша иемденіп, бірақ заңнамаға сәйкес ресімделмеген болмаса, онда оларды иелену, пайдалану және (немесе) оған билік ету фактілерінің анықталуы мүмкін емес екені, бұл жағдайда арызданушы меншік құқығын тану немесе мәмілені болған деп тану үшін жалпы тәртіп негізінде талап арызбен сотқа жүгінуге құқығы бар екендігі бекітілген.

Талап қоюшы осы құқығын пайдаланып сотқа жүгініп отыр.

ҚР АК-нің 264-бабына сәйкес меншiк иесi өз құқықтарының бұзылуы иелiктен айыруға байланысты болмағанымен, оларды бұзудың қандайын болса да жоюды талап етуге құқылы.

Сондықтан, сот талап қоюшы Н.Жүсіповтың сату-сатып алу шартын жасалған деп тануды сұраған талабы қанағаттандырылуға жатады деп есептейді.

Талап қоюшы жауапкер А.Жолдасбековтен жол көлік оқиғасымен келтірілген залалды өндіруді сұраған бөлігі Қызылорда қалалық сотының 09.01.2015 жылғы ұйғарымымен қараусыз қалдырылды.

Жоғарыдағылардың негізінде және ҚР АІЖК-нің 217-221-баптарын басшылыққа алып, сот

Ш Е Ш І М Е Т Т І:

Талап қоюшы Жүсіпов Нұрбол Балтабайұлының жауапкер Тайгараева Кунсулу Кудайбергеновнаға сату-сатып алу шарты жасалған деп тану туралы талап арызы қанағаттандырылсын.

Талап қоюшы Жүсіпов Нұрбол Балтабайұлының жауапкер Тайгараева Кунсулу Кудайбергеновнамен 1992 жылы шыққан «Mercedes-Benz 190» маркалы мемлекеттік белгісі N 479 LVM (шанақ нөмірі №WDB2010241F818173) автокөлікті 16.11.2012 жылы сату-сатып алу шарты жасалған деп танылсын.

Шешімге Қызылорда қалалық соты арқылы шешімнің көшірмесі тапсырылған күннен бастап он бес күн ішінде Қызылорда облысының апелляциялық сот алқасына Қазақстан Республикасы азаматтық іс жүргізу кодексінің 334, 335-баптарының талаптары сақтала отырып шағым берілуі немесе наразылық келтірілуі мүмкін.

Төрағалық етуші судья Э.Т. Ахметова